text: В царството на мрените Риби и Такъми (бр. 1 / 2009 г.) Риболовът на бели мрени става все по-популярен в последно време. Особено по река Искър. С всяка изминала година популацията на бели мрени става все по-голяма, а рибите по-едри! Донякъде за това спомага и малката подробност, че бялата мряна не е особено добър избор за консумация и мнозина риболовци връщат уловените риби обратно във водата. Разбира се, има и такива, които не го правят, но въпреки това може да се каже, че риболовът на бяла мряна от година на година става все по-силен. Тази есен край с. Карлуково се бяха групирали стотици едри бели мрени и близо 3 месеца продължи техният силен риболов. От Калоян Белополски Всеизвестно е, че това е силна дънна риба, обитаваща дебелите бързеи и основното течение в реката, често делейки местообитанията си със скобара. Поради спецификата й на хранене, начините на риболов на бялата мряна трябва да са съобразени максимално с реалните условия, в които тя живее. Ето няколко характеристики за тази риба, които ще ни помогнат да я “видим” под водата: бялата мряна е риба от сем. Шаранови; у нас се среща в река Дунав, както и в средните и долните течения на реките, вливащи се в нея; на дължина достига около 80–90 см, а на тегло до 8 кг; тялото й е масивно и цилиндрично, люспите са средно големи, предните лъчи на гръбната и аналната перка са назъбени; има две двойки мустаци; пасажна риба е и обикновено води нощен начин на живот; през деня излиза да се храни, само ако не бъде безпокоена; в реките обича да се придържа към бързите струи с каменисто дъно и праговете; когато е наплашена, се крие в коренища, между големите камъни и в подмолите; храни се с почти всякаква храна от животински произход, която се среща в реките – по-едрите екземпляри не пропускат преминаващите наблизо дребни рибки; има особени предпочитания към различните аромати, особено тези на млечни продукти, като кашкавал и сирене например. Предварителната подготовка за риболова започва от предния ден – трябва да преценим особеностите на мястото, което смятаме да посетим, и да отчетем влиянието на времето – дали е променливо или стабилно. През есента бялата мряна може да бъде търсена успешно както на дъно, така и на плувка. Особено резултатен риболов бихме могли да направим, ако използваме фидер – той успешно заменя използваните обикновени дънни монтажи. Друг важен елемент от подготовката е набавянето на стръв и захранка. Съобразявайки се с особеностите на бялата мряна, без притеснение можем да разширим кръга на вероятната храна, която би й се харесала и по този начин да се застраховаме срещу капризи. Стръв и захранка Бялата мряна е риба, която се храни предимно с дънни организми – ручейници, мамарци, охлюви, пиявици, лежляци и различни ларви на насекоми. Не пропуска храната, която е попаднала от брега във водата – червеи, потънали насекоми, попови прасета. По-едрите екземпляри имат изразен хищен нрав и се възползват от дребни и тънки рибки, които се въртят в плитчините. През летните дни голяма част от рибите преминават на “постно” меню, което е продиктувано донякъде от развитието на различните растения. Бялата мряна не прави изключение, свареното жито и царевицата й се услаждат, както и някои ароматни теста. В западна Европа я ловят успешно и на пелети с различни вкусове. Друга слабост на бялата мряна, от която бихме могли да се възползваме, са млечните продукти, като сирене и кашкавал. Попадайки във водата, те започват активно да изпускат ароматни съставки, като така създават една своеобразна “миризлива” пътека. Понякога при риболов на блесна или с шнур се улавя някоя мряна, но това е въпрос на случайна среща между рибата и примамката, която й е допаднала в този момент. Едва ли може да се говори за целенасочен риболов на тази риба с нимфа или воблер например. Най-важното е, да се търси съответствие между конкретния период от време и евентуалната храна на мряната. Например, през пролетта придошлите води, които заливат бреговете, могат да вкарат червеи в реката, като грозд такива би бил актуална стръв. През лятото пък капризите на мряната биха могли да бъдат задоволени с растителна стръв, каквато вече има в изобилие, или парченце ароматен кашкавал или кубче качамак, изпускащ привлекателна миризма. Есенното угояване за зимата предполага използването на по-калорична стръв, като пиявици, попови прасета и земни червеи. На често посещаваните и богато захранвани места като например вировете на Роман, Карлуково или Кунино по река Искър, ежедневно със захранката се изхвърлят във водата десетки килограми бял червей. Това определено кара рибите да свикнат с тях и да ги приемат като естествена храна. Там най-предпочитаната от бялата мряна стръв става грозда бял червей. Бялата мряна е риба, която до голяма степен при търсенето на храна се осланя на своето обоняние. Наличието на двете двойки мустаци, а и фактът, че се храни нощем, красноречиво говорят за начина й на хранене. Освен това тя е изключително дънна риба. Затова концентрацията на храна, съответно и на някакъв аромат, има влияние върху мряната. Използването на захранка при риболова й ще ни позволи да я привлечем и концентрираме в хранителната струя, която се получава при изтичането на водата през захраненото място. В момента има голямо разнообразие от готови захранки на различни фирми, които са предназначени за риболов на мряна или просто на река. Разбира се най-ефективни са захранките на Sensas – моделите Barbel, Boga, Hotus и новата серия 3000 - Natural Sweet corn със силен аромат на сладка царевица. На Van Den Eynde много удачни са моделите Natur, River Ace, Heavy Special или Catch, както и някои специализирани модели на Jaxon, Milo – Barbo и Savetta, захранката за река на Tubertini, както и няколко други италиански храни. От нашенските най-удачен е Promix река и Filstar река. Към избраната захранка може да се добавят мляна бисквита, галета, млян или варен коноп и царевично кюспе. Едрите частици в захранката задържат вниманието на рибите за по-дълго време. Трябва да се обръща внимание на особеностите на мястото, където ще ловим. При риболов на плувка това означава, че ако течението е силно, а дълбочината голяма, то топките захранка трябва да са по-стегнати, за да могат по-дълго време да се разпадат. Към захранката, както вече споменах, може да се добави мляна бисквита. Тя слепва добре захранката и се услажда на мрените. Най-удачният вариант обаче е да се добави колант - PV 1. Добавянето на глина пък ще увеличи теглото на отделните топки и те ще потъват по-бързо до набелязаното място. Захранката трябва да се овлажни на няколко пъти докато стане достатъчно лепкава, за да се оформят от нея плътни топки, които да падат във водата с цамбурване като от хвърлен камък. Ако топката се отвори рано, ефектът от нея би бил отрицателен. Като се има предвид и че в захранката се добавят и доста бели червеи, топките наистина трябва да са доста стегнати. Ако при хвърлянето се чуе “пуф”, а не “дум” – лошо. Белите червеи за захранката може да са предварително изпънати. Тогава топките се стягат по-лесно. Имайте предвид, че в повечето случаи мрените се ловят на места със силно течение и за ден е необходимо количество от поне 7-8 пакета захранка и около 300 – 400 г бели червеи. За предпочитане е те да са бели, а за стръв може да се използват и шарени. Добавянето на стръв в захранката е важно, тъй като мряната, идвайки в захранения участък, първо започва да се храни с по-едрите частици, които течението носи. Това може да са червеите, с които ловим и които сме добавили предварително в захранката. Важно е стръвта на куката да изглежда естествено носена от течението и да се носи по дъното. Когато се лови на плувка, риболовците по реките Искър и Огоста използват основно бели червеи, закачени по 5-6 броя на куката. Риболовците по реките Янтра и Росица често закачат на куката русалки или лежляци. По-едрата стръв, като цяло се използва повече при риболов на дъно или на щека с едра близалка, когато стръвта или стои неподвижно на дъното, или едва се мести по него. При риболов с фидер обаче захранката трябва да се приготви по-рехава, за да могат частиците да се размиват по-бързо и лесно от течението. Ако след известен престой във водата хранилката (фидера) бъде извадена и в нея има още захранка, това ще означава, че тя е станала прекалено лепкава при приготвянето. Този процес се контролира още в самото начало, докато приготвяме захранката – добавянето на повече вода предварително ще я направи по-лепкава и подходяща повече за риболов с плувка. Добре е да няма прекалено видима разлика между цвета на дъното и цвета на захранката, за да не събуждаме подозрение у рибите. Количеството стръв в захранката като начало може да не е много голямо – ако мрените не са особено активни, лесно ще се нахранят, без особено голям успех за нас, така че винаги можем да добавим допълнително храна, ако е необходимо. Това важи особено за риболова през декември, когато мрените са вече слабо активни и се хранят само някои дни и то за по няколко часа. Ароматизатори Съществуват различни ароматизатори и добавки за захранката, които ще я направят по-привлекателна и осезаема за рибите. Те са с различни аромати – от плодови до такива с миризма на трупно брашно. Адекватното им използване е наложително, тъй като понякога предозирането с тях може да има обратен ефект – вместо да привлечем рибата, ние ще я отпъдим. Обикновено една опаковка стига за една кофа захранка. Ако ползваме течен ароматизатор от него се добавя във водата с която бъркаме храната. Sensas предлага и концентрирани аромати във вид на спрей, сред които най-атрактивен за мрените този с аромат на сирене. С него успешно може да се ароматизират червеите за стръв. Съществуват и други варианти на захранване, без да се налага закупуване от магазина на готови захранки. Приготвянето на захранка в домашни условия със собствени материали е традиция за някои риболовци, които и днес не й изневеряват. Сваряването на няколко килограма жито, забъркването на качамак или просто накисването на няколко хляба във водата също ще свърши работа, а и е по-евтино – този факт е приоритетен за част от риболовците. Друг е въпросът, че марковата захранка събира и задържа рибите с пъти по-добре от самоделната. Важното е да сме подготвени за риболова на бяла мряна, като качеството на захранката все пак зависи от личните възможности. Такъми и монтажи Риболов на плувка Любителите на риболова с плувка могат да разчитат на няколко типа въдица за река. Конкретните модели са въпрос на лично предпочитание и възможност. Щека Щеката е възможно най-дългата въдица и с нея можете спокойно да контролирате целия такъм. Неин много голям плюс е това, че задържа стръвта непосредствено над захраненото място и така не се губи време в презамятане. Използването на здрави топ-сети и ластици пък дава възможност да бъде извадена някоя едра бяла мряна. Освен това с нея могат да се използват плувките тип “близалка”, с помощта на които стръвта може да бъде държана за неопределено време на едно място. Особено в случаите на висока и мътна вода използването на щека с едра близалка е сериозно оръжие. В случаите обаче, в които реката е сравнително ниска и бистра, щеката не е правилният избор. Тогава мрените се държат навътре в реката и далеч по-добре се ловят с болонеза. Понякога обаче се лови в по-бързи и дълбоки води, където е необходимо стръвта да потъне по-бързо и да стои близо до дъното. Тогава се използват по-големи плувки. Много подходящи са плувките тип “близалка”, които имат обтекаема форма и се държат перфектно на течението. Най-удачни от тях са моделите Torpedo на Cralusso. В общи линии мряната обича по-бързото течение, което и обуславя използването на плувки до 30 г. Разбира се, освен близалка може да се използва и плувка тип буре. Тя също се подбира спрямо течението, но рядко е под 3 г. Утежняването се извършва така, че стръвта да стои възможно най-близо до дъното – направата на верижка от малки сачми близо една до друга бързо ще потъва и в същото време няма да оказва голямо съпротивление при кълване от страна на рибата. Добре е стръвта да се влачи по дъното посредством една-две малки сачми, които да придържат линията изпъната. Куките, които се използват при риболова с щека могат да бъдат малки, но, от друга страна, на тях не може да бъде закачано голямо количество стръв. Номерата от 10 до 14 са най-подходящи, като се избират според фактори, като стръв, евентуалната големина на рибата и начина, по който се лови. Много успешен е риболовът на мрени с щека край Велико Търново. Там местните майстори ловят по този начин доста мрени по околните им реки. Болонеза Болонезите са друго средство, с което можем да надвием силната бяла мряна. Те са дълги, понякога над 7 м, а освен това са снабдени с водачи. Наличието на макара позволява линията с плувката да бъде отпускана доста надолу по течението, където биха могли да стоят по-плашливите риби. Сравнително леки са (това е важно, тъй като тази въдица се държи постоянно в ръка), цените им са достъпни и в много случаи имат предимство пред всички останали видове въдици. Могат да работят с плувки от почти целия диапазон на утежняване. Това позволява да се лови в по-бързото течение, където често стои рибата. Най-често се ползват болонези, дълги 5 или 6 метра. Плувките с форма на буре са стабилни, имат всякакви размери и са много подходящи за риболов с болонеза. Тяхната товароподемност може да бъде в границите 2–10 г, като за всеки конкретен случай трябва да се подбира и специфичната плувка. Най-често се ползват плувки 4-5 г. Фактът, че може да се отпуска линията на много голяма дистанция дава възможност да се облавя доста голям ареал, при това със сравнително добър контрол върху линията. Вариантът с нареждането на определен брой сачми във формата на верижка е адекватен за този начин на риболов – така линията под плувката ще оказва минимално съпротивление при кълване. При този начин на риболов е добре да се използват по-дебели влакна от порядъка 0.16-0.20 мм за основно и 0,14-0,16 за повод. Куките с номера от 8 до 14 ще могат да задържат достатъчно количество стръв. Тази година край Карлуково се ловяха само мрени с тегло от килограм до три и закономерно се използваха сериозни такъми! Всички останали модели въдици също биха могли да ни свършат работа, мачовите въдици и обикновените телескопи с водачи също имат своята ниша на приложение. Въпросът е да се намери най-ефективното средство за риболов на бяла мряна, което да ни е по джоба и вкуса. На дъно Риболовът на дъно е широко застъпен, тъй като все пак бялата мряна е дънна риба и именно там търси храната си. Особено практикуван по Дунав, този начин на риболов спомага да се уловят най-големите риби. Обикновено се използват големи плоски тежести, които да удържат стръвта на дадено място. Друга разновидност е хранилката, доколкото мряната обича различните аромати и се ориентира по тяхната следа. Риболовът на тежко само с олово позволява използването както на по-големи тежести, така и на по-голяма стръв. Аналогично възниква нуждата и от здрави въдици с всички останали компоненти, необходими за риболов. Дали ще използваме коленна или телескопична въдица зависи от предпочитанията ни, но при всички положения е добре тя да е достатъчно здрава, тъй като при риболов на бяла мряна нерядко кълват и сомчета или шарани. Класическа шараднжийска въдица с дължина от 3.60 м е идеална за по-лесното изморяване на закачената риба, а акция на изхвърляне от порядъка на 50–100 г ще помага за замятането на тежката система олово-стръв. Макарата е добре да разполага с надежден задвижващ механизъм и достатъчно голяма шпула, която да събира повече от 100 м от използваното влакно. Влакното следва да е по-дебело – 0.25–0.30 мм, доколкото следва да се очакват удари на трофейни екземпляри. Поводите разбира се трябва да са малко по-тънки. Използват се куки с номера от 1/0 до 6, тъй като за стръв често се ползват обемни примамки като грозд червеи, попови прасета и пиявици – все лакомства за големи риби. Да не забравяме и съвременните шаранджийски методи, при които се лови на косъм с пелети, и т.н. и се захранва с помощта на PVA-торбички. Напоследък ставащият все по-популярен риболов с фидер може би донякъде измества традиционната пружина – това се дължи на атрактивността и резултатността на този риболов. Освен това той е особено ефикасен в случаи, когато има силен вятър или рибата кълве на определена дистанция от брега и не желае да налита на груби дънни такъми. Къде да ловим? Преди всичко това са местата, където мряната обича да се върти – бързеите преди и след вировете, подмолите под стръмните брегове, дълбоки участъци с обратно течение, местата с паднали дървета и потънали коренища, ями. Големите подводни препятствия, като камъни и скали, приютяват доста риба в подножията си. Понякога се случва при мътна и висока вода рибата да излезе съвсем близо до брега. Добре е, ако познаваме участъка, в който ще ловим – така ще избегнем местата с много закачки и тези, в които не се върти мряна. Обикновено с използването на плувка се проверява по-голям периметър пред нас и така се увеличава шанса от среща с някоя риба. От друга страна, ако ловим на дъно, ще концентрираме повече захранка на едно място и ще привличаме рибите по-бавно, но по-сигурно. Преди всичко трябва да преценим кой метод на риболов ни подхожда най-добре както по предпочитание, така и по възможност. Карлуково – царството на мрените Тази есен определено се получи тотален бум в риболова на бели мрени по река Искър. Ако до преди година бе нормално да се ловят мрени с тегло от половинка до кило, то край Карлуково се ловяха само едри риби с тегло от килограм нагоре! Силният им риболов е в ход още от края на септември и продължи до първите яки студове в края на ноември. Ако декември даде сравнително топло време, е възможно риболовът да продължи и тогава. За сефте тази година посетих мястото в началото на ноември. Там от предния ден бяха Вальо Колев и Пламен Панталеев. Бяха избрали място под моста за психоболницата. Веднага след захранването започна и риболова, но предимно на скобари. Вальо наджапа на стотина метра по-долу в началото на един къдрилник, а останалите ловяхме в края на един сравнително бърз вир. Не след дълго Вальо събра едрите мрени, докато ние ловихме основно скобари и едва три мрени. В този ден мрените се държаха само в тънката вода и не пожелаха да влезнат във вира. Единствено Валката направи силен мренски риболов. Следващата неделя отново посетих реката, този път в компанията на Вальо и Кристиан, също от отбора на Sensas. Те отново бяха от предния ден и бяха застанали на изтичалото на друг вир на около 2-3 километра по-долу, точно над един къдрилник. Намерих място на стотина метра над тях. Насред вира. Мястото бе точно под други познати - Иво и Иван от София. Те започнаха да ловят мрени още преди да си приготвя захранката. И те ги бяха започнали още от вчерашния ден. Захраних, но ефект на практика нямаше. Малко над мен мястото изплитняваше с близо половин метър, а рибите се държаха преди изплитняването. Колкото и да се старах, файда нямаше. Рибите просто не искаха да се ловят на терасата. От долното място при мен се премести и Вальо – бе уловил само една мряна рано сутринта. Той успя да улови още една риба, но доста надолу по течението. Този ден бе мъглив и рибите стояха в дълбокото. Когато започнахме да храним по-долу, единственият ефект бе че “отрязохме” колегите отгоре. Към два следобед те си тръгнаха и ни освободиха тяхното място. Там риболовът просто бе приказка. Кълвяха огромни мрени на всеки десетина минути. Уникален риболов! Рязко кълване, засичане, лумбур, огъване на въдицата и мряната тръгва 50 м нагоре по течението, безапелационно развивайки аванса... На всяка риба дохранвахме с по две стегнати топки захранка и мрените не мръднаха от там до тъмно. Следващият четвъртък пак бяхме там с Кристиан и Вальо, но вече с телевизионен екип от Булсатком. Въпросното място естествено бе заето, но избрахме друго – в горния, още по-бавен вир. Забъркахме захранката и след няма и пет минути Крики заши първата мряна. От там като ги започнаха с Вальо, не насмогвах да им ги греба с кепа... Естествено дохранваха често с едри топки. Захранката бе квалитетна и подреди рибите като на парад пред тях. Единственото свободно място бе под едни жици на двайсетина метра под тях. За съжаление пак се оказа куцо. Едно, че не можех да ловя с болонезата, за да не ме тресне тока, а лових с къс фидер на плувка, и друго, че пред мен мястото отново рязко изплитняваше, а след няма и 3 м ставаше отново доста дълбоко. Отвратителна работа. Нямаше как да поднеса стръвта правилно. Единственият шанс бе да замятам нагоре и да ловя над мен, където дъното бе равно. Там все пак успях да уловя три мрени, а Вальо и Крики финишираха с над 30! Такъв риболов практически виждахме за сефте. Чак толкова много мрени, при това толкова едри, направо не е за вярване... В тази статия не изпадам в подробности за този риболов, тъй като е филмиран и след няколко месеца ще може сами да го видите на DVD в списанието. На Карлуково мрените и скобарите стоят в различни вирове. Защо е така, не е съвсем ясно. В долните два три вира излизаха само мрени, а скобарите се въртяха около двата моста по-горе по течението. След ден-два времето рязко застудя и заваля сериозен сняг. Якият студ рязко пресече апетита на мрените. Дали те ще се размърдат през декември или не, ще се разбере тепърва. Ако тази година всичко, свързано с риболова на бели мрени, е приключило, то догодина всеки ще може да си пробва късмета в този невероятно динамичен и атрактивен риболов.


source: fineweb

text: Построен през 2009, Fraser Place Kuala Lumpur е важно допълнение към Куала Лумпур и разумен избор за пътуващи. Хотелът се намира се на 1.00 Km от центъра на града, поради което неговите гостите могат безпроблемно да се наслаждават на всички градски атракции. Хотелът предоставя също лесен достъп до безбройните градски забележителности и атракции като Jalan P Ramlee (район с клубове), Фитнес Фърст, Малайзия Травел Бизнес. В Fraser Place Kuala Lumpur отличното обслужване и достъпните съоръжения допринасят за Вашия незабравим престой. Подбор на съоръжения от най-висока класа като магазини в хотела, летищен трансфер, сейф, перални услуги, бар, са на разположение за Вас в хотела. Fraser Place Kuala Lumpur разполага с 316 стаи, които са обзаведени с вкус. Много от тях предлагат удобства като телевизор с LCD/плазмен екран, бюро, интернет достъп (безплатен), кът за сядане, хладилник. Възможностите за отдих, които хотелът предлага са сауна, открит басейн, парна баня, гореща вана, фитнес зала, които също предоставят бягство от ежедневието и предразполагат за пълна почивка. Каквито и да са поводите за Вашето пътуване,Fraser Place Kuala Lumpur е най-доброто място за престой, което можете да изберете в Куала Лумпур.


text: Вход - Електронни фактури, кредитни и дебитни известия - Подписване с електронен подпис - Проформа фактури - Електронно изпращане, приемане, потвърждаване - Импорт и експорт от и към счетоводни програми Какво Ви дава e-Docs.bg? Единственият недостатък на електронното фактуриране е, че изисква от нас желание и готовност да инвестираме мъничко усилия за промяна на модела на работа. А предимствата са безспорни и са много и са във всички възможни аспекти! Случвало ли Ви се е да отсечете дърво? Възможно е! Ако няколко години сте издавали по няколко стотин фактури на хартия, значи сте отсякли първото си дърво и то не какво да е, а дърво на което са били нужни пет-шест години, за да порасне!


text: Мазер Мазерът е устройство, което създава кохерентни електромагнитни вълни посредством усилване предизвикано от стимулирана емисия. Исторически наименованието произхожда от английския акроним "microwave amplification by stimulated emission of radiation", въпреки че модерните мазери излъчват в широк електромагнитен спектър, а не само в микровълновия. Това е довело на много места "microwave" да се замени с "molecular" в акронима, както е предложено от Таунс.[1] Когато са разработени първите оптично кохерентни осцилатори, те първоначално се наричат 'оптични мазери', но по-късно стават по-известни като лазери. Съдържание История[редактиране | edit source] За първи път теоретично принципът на действие на мазера се описва от Николай Басов and Александър Прохоров от Лебедевия институт по физика на Всесъюзната конференция по радио спектроскопия организирана от Съветската Академия на Науките през май 1952, като рефлектират върху принципи които преди това са дискутирани от Джоузеф Уебър през Юни 1952 на конференция на Института на радио инженерите. [2] (Въпреки че разликата от това излиза че той е дискутирал тези принципи един месец след като те вече са ги развили.) Впоследствие Басов и Прохоров публикуват резултатите си през октомври 1954. Независимо от тях, Таунс, Дж. П. Гордън и Х. Дж. Зайгер прострояват първия мазер в Колумбийския университет през 1953. Устройството използва стимулирана емисия в пари на енергезирани амонячни молекули за да постигне усилване на радиовълни с честота 24 гигахерца. По-късно Таунс работи с Артър Шолоу да опише принципа на 'оптичния мазер', или 'лазера', който Теодор Майман демонстрира за пръв път през 1960. За техните изследвания в тази област, Басов, Прохоров и Таунс получават Нобелова награда за физика през 1964. Технология[редактиране | edit source] Мазерът е базиран на принципа на стимулираната емисия предложен от Айнщайн през 1917. А именно, че когато атомите са във възбудено енергетично ниво, те могат да усилват радиация на определена честота. Поставяйки подобна усилваща среда в резонантна кухина, се постига обратна реакция която може да създаде кохерентна радиация (лъчение). Някои типове мазери[редактиране | edit source] - Мазери с атомен лъч - Амонячен мазер - Водороден мазер - Газови мазери - Рубидиев мазер - Твърдо телни мазери - Рубинов мазер Употреба[редактиране | edit source] Мазерите често се използват за високопрецизни честотни еталони. Тези "атомно честотни стандарти" са една от формите на атомния часовник. Също се употребяват като електронни усилватели при радиотелескопите. Водороден мазер[редактиране | edit source] За първи път Норман Рамзи и негови колеги осъзнават възможността да се създаде такова устройство. Съвременните мазери са индентични с оригиналния дизайн. Мазерната осцилация разчита на стимулирана емисия между две хиперфинни нива на атомния водород. Астрофизични мазери[редактиране | edit source] Мазеро-подобни стимулирани емисии се наблюдава и в природата в междузвездното пространство. Водни молекули в райони на звездообразуване могат да претърпят популационна инверсия и да започната да излъчват на честота от 22 GHz, създавайки най-ярката спектрална линия в радио вселената. Някои водни мазери излъчват радиация и на честота 96 GHz в резултат на квантови осцилации. Виж също[редактиране | edit source] Бележки[редактиране | edit source] - http://nobelprize.org/physics/laureates/1964/townes-lecture.pdf - Yodh, Gaurang B. and Wallis, Richard F.. Obituaries: Joseph Weber. // Physics Today 54 (7). 2001. Библиография[редактиране | edit source] - J.R. Singer, Masers, John Whiley and Sons Inc., 1959. - J. Vanier, C. Audoin, The Quantum Physics of Atomic Frequency Standards, Adam Hilger, Bristol, 1989. - Cartoon Megas XLR 2005


text: Допълнителна информация Черноморец се намира на 24 км на югоизток от гр. Бургас на южния бряг на големия Бургаски залив. Селището е с превъзходно разположение в своеобразна падина край брега, на малък залив до самото море. Малкият залив, който още от стари времена гърците наричали Агиос Николас /Свети Никола/, има формата на морска подкова, обърната с отвора на север. Той именно дал и името на селището, Черноморец до 1951 година се нарича Свети Никола. На изток се намират остров Свети Иван и Созопол. Селището е разположено на красиви брегове, приличащи на разцъфнало цвете.


text: - свинско месо – 400 гр. - кисело зеле – 1200 гр. - мас – 100 гр. - червен пипер - сол – на вкус Приготвяне на Свинска глава със зеле Месото от свинската глава се запържва леко. Зелето се нарязва на ситно и се задушава с мазнина. Поръсва се с червен пипер. Добавя се месото. Запича се във фурната. Поднася се топло. Добре е да се вземе месо от бузите на главата, защото там има повече мазнини. Източник: gotvach.bg


text: Поръчай сега и вземи -4% отстъпка! За да се възполвате от промоцията направете Вашата поръчка през сайта и получете стоката си на място. Предлагани продукти Накратко за "Маргел" ООД Основна дейност на фирма "Маргел" ООД е търговия с черни и поцинковани метали и производство на детайли от тях. Услугите и продуктите, които предлагаме са с високо качество и винаги целят да задоволят изискванията на нашите клиенти. При нас ще намерите - Магазин за дребна железария с над 25000 артикула - Метали - над 400 артикула на склад - Заведение за бързо хранене - 100% качество и коректно професионално обслужване


text: По въпроса за етиологията и задвижващият механизъм на заболяването все още е спорна. Както се твърди, генетични, възпалителни, имунни, метаболитни аспекти. Синдром показват нива на андроген хормони, повишава тяхното увеличено ароматизация в мастната тъкан и адекватно производство на естрогени (особено в светлината на по-ярки), срещу sekretsiata на хипофизата хормон - FSH и LH, както и спиране на първата вода, за да стимулират овулацията блок, а вторият - да се увеличи androgenosekretsiya потиска фона на отделянето на прогестерон. Основните патологични находки са промени в яйчниците - фоликули не напълно зрели и достигна 6-големина 12 мм, не се спукат, няма овулация. След това клетките, от които не минават през фоликула на типичен менструален цикъл промени, водещи до промени в производството на хормони. Клинично, синдрома на повече от един приоритет. Обикновено започва бавно, бавно, или след пубертета, с нарастването на окосмяване на горната устна, брадичката, около ареолата, така и между гърдите, гърба от монс пубис на пъпа (диамант вместо типичните триъгълник в една жена) на на горната вътрешна част на бедрото. Друга проява на androgenemiyata е акне. По-малко може да бъде наблюдавана загуба на коса или хипертрофия и пигментация на кожата на шията, под мишниците, под гърдите, външните полови органи. Обикновено жените са с наднормено тегло, затлъстяване дори, придружено от намалена въглехидрати толерантност, инсулинова резистентност и хиперинсулинемия рефлекс (повишаване на инсулин), но след това дори и с нормално тегло. Нарушенията са открити в липидния профил, както и други съзвездия от метаболитен синдром. Особено важни и гинекологични проблеми. Най-честата причина за олиго-аменорея - рядък случай на липсващи Menzes с оскъдни кървене. Безплодие (стерилитет) е друг симптом на медицинска помощ се иска. Какво може или усложнения, съпътстващи съзвездия в ПКЯ да бъде? участващи във връзка с увеличаването на нивото на естрогена риск ендометриална хиперплазия и рак на ендометриума и рак на гърдата. В значителна част от жените с поликистозни яйчници, са открити и повишени нива на пролактин, функционални и разработени във връзка с пролактином. Ако няма намеса във функционалната активност на надбъбречните и щитовидната жлеза изключени. Увеличаване растежа на косата, телесното тегло може да доведе до намеса в природата и емоционални проблеми на социалната интеграция. Безплодието е и източник на психологически конфликти. Диагнозата се базира на строг клинично и лабораторно изследване на хормоналния статус. Визуални методи допълнително изясняване на диагнозата. Терапевтичният план за контрол на теглото чрез диета или медицински схема от една страна, като се запазва естетиката на косата и, второ, чрез нормализиране на хормоналните стойности. Последното се дължи на блокиране androgenemiyata с анти-андроген лекарства имат (хормон, произвеждан от хипоталамуса пряко въздействие върху хипофизната секреция на FSH и LH), подобен ефект и за прилагане на аналози на GnRH постигнати. Друг подход, системата е да се стимулира хипоталамуса-хипофиза-яйчник. Това става или чрез прилагането на аналози на GnRH по начин, който наподобява естествените секреция постигне чрез прилагането на хормони на хипофизата или чрез блокиране на естроген синтез. По начина, описан предизвика овулация. За операция за премахване на долната част на яйчника hormonoproduktsiyata за известно време беше рядкост. Поликистоза на яйчниците


text: Приорат Обикновено това са по-малки монашески общности, които нямат собствени игумени, или нямат канонично изисквания брой от поне 12 монаси или поради някоя друга причина. Приоратите са в определена зависимост от съответното абатство, което ги управлява и наставлява тяхната дейност. Абатствата-майки обикновено основават приорати, когато притежават или придобиват имоти в по отдалечени територии. В приоратите се изпращат монаси, които обработват и управляват тези имоти, доходите от които постъпват в абатството-майка. От друга страна приоратите често се разрастват - изграждат собствени църкви и манастирски комплекси и нерядко впоследствие придобиват статут на самостоятелни абатства.


text: Болестният процес засяга междупрешлените дискове. Латералната лумбална дискова херния се проявява с болестната картина на лумбо-сакрален радикулит. Болката се появявя внезапно, най-често след физическо усилие (вдигане на тежест, внезапно рязко изправяне) като лумбаго или "секване". Тя е най-често е едностранна, силна, остро режеща или стрелкаща с излъчване към единия или двата крака, често придружена с изтръпване на крайника. Симптомите могат да прогресират и да се стигне до почти пълно обездвижване, мускулна слабост, понякога затруднения в уринирането (синдром на кауда еквина). Болките се засилват при кихане, седнало положение на болния, ходене.


text: Карнеолът е камък на Телец. Но насърчава жаждата за живот и на родените под знака на Овен, Близнаци и Дева. Асоциира се със Слънцето и огъня. Древните египтяни са го носели непрекъснато, вярвайки че е източник на обновяване и жизненост. Доста легенди разказват, че този камък предпазва душата от зло. Астрологията счита, че използван като любовен талисман, карнеолът подобрява настроението и засилва страстта. Той притежава силата да пази от уроки, магии, заклинания и пр. Вярва се, че може да надмогне черна магия, да предпазва от астрални нападения, да даде кураж на притежателя си. Карнеолът, освен всичко друго, е и любовен талисман. Вярва се, че жена, която носи карнеол, не я разлюбват. Карнеолът засилва концентрацията и ни помага да се абстрахираме и защитим от лошата енергия на хорските злословия. Носете този камък, ако искате да попречите на други хора да четат мислите ви или да се предпазите от това някой да повлиява на съзнанието ви. Камъкът увеличава самоуважението и съдейства за постигане на бърз успех в кариерата. Той стимулира творческото начало, разсейва негативните енергии и ги заменя с положителни. Помага да намерите верния път в живота си и засилва усещането за контрол над собствената съдба. Носи богатство и добро здраве, отдих от грижите, благополучие и спокойствие. Пази от нещастни случаи. Карнеолът балансира, както творческите, така и организационните способности на личността. Лечебни свойства Това е един от най-силните минерали за подпомагане на оздравителните процеси в организма. Именно за това е наричан Камък на изцелението. Независимо дали е в оранжев или червен цвят, той има силен енергиен заряд. Карнеолът е един от най-подходящите минерали за въздействие върху сакралната чакра. Подпомага сексуалната функция, зачеването и плодовитостта. Препоръчва се при менструални болки, кисти на яйчниците, при ревматизъм, артрит, невралгии. Носен под формата на бижу, осигурява виталност и радост от живота, засилва красноречието и намалява риска от инсулт и инфаркт. Карнеолът насърчава образуването на нови кръвни клетки. Използва се също за подпомагане лечението на ревматизъм, камъни в бъбреците и други бъбречни проблеми. Много добре се повлияват от него и кръвопречистващите органи – черен дроб, далак, панкреас и жлъчка. Смята се, че носенето на огърлица от карнеол подпомага лекуването на базедова болест, в някои случаи дори по-ефективно от кехлибара. Също така, тази огърлица успокоява гнева, подобрява настроението и лекува нервни сривове. Инкрустиран в пръстен, карнеолът ще успокои сърцебиенето. Когато се нанесе на клепачите, този камък има способността да облекчава главоболие. Дава сили и изостря усещанията. Зареден, може да тонизира и хармонизира. С карнеол до възглавницата се присънват хубави сънища. Носи лична енергия и сила, увереност, мотивация, концентрация, интуитивност, прецизност, чувствителност, самочувствие. Вярва се също, че стабилизира ниското кръвно налягане. Помага при пречистването на кръвта, и дарява повече физическа енергия. Универсален лечебен камък. Подобрява имунната система и нормализира обмяната на веществата. Магически свойства Карнеолът е бил смятан от арабите за целебен камък и провъзгласен за такъв от самия Мохамед. А в древен Египет, хората са го носели, за да се предпазват от гняв, ревност, завист и омраза, да насърчат мира и хармонията и да противодействат на негативните мисли. Този камък бил символ на живота на фараоните. Древните гърци пък правели геми от карнеол с изображения на Купидон и Психея. Такива геми били талисмани на истинската любов. Гърците ги използвали, за да определят дали любовното чувство е истинско – ако било така, то се вярвало, че камъкът ще започне да блести, когато бъде погледнат от възлюбения или възлюбената на този, който го носи. Карнеолът отключва творческите способности. Помага на разсеяните да се концентрират върху заниманието си. Поради различните му цветови вариации, камъкът се асоциира с доста зодии. Подпомага концентрацията при Телеца, при Козирога – за преодоляване на страха от смърт и болести.На Девата, Овена, Скорпиона и Лъва носи късмет и страст. Във Фън шуй, поставен в центъра на помещението носи Хармония, на Юг – привлича успеха, на Запад – съзнателността, на югоизток – носи самочувствие, а поставен в отрицателните сектори на дома – осигурява закрила и утеха... Веднъж месечно трябва да бъде почистен с топла вода и да се презареди, като се остави на слънчева светлина. Носете го така, че да е в пряк контакт с кожата. Носен под формата на бижу, осигурява виталност и радост от живота, чистота и вдъхновение. В бижутата енергията на Карнеола се съчетава успешно с други камъни. Именно до това заключение достигнах, създавайки своите модели с присъстващ или преобладаващ карнеол. Нежните цветове на Карнеола и великолепните му преливащи тонове са уникални за създаването на стилни и много предизвикателни бижута. Добре се комбинира, освен с други камъни, и със сребро. В миналото карнеолът е бил доста скъп и достъпен само за владетелите камък. В нашето време можем да си го позволим срещу скромна сума. Подбирайки красиво бижу от карнеол, направено с внимателно подбрани цветови комбинации, вие неминуемо ще привлечете погледите на околните, а това наистина е начин да повишите самочувствието си... Най-подходящ обаче е за представителите на зодия Телец. Вашият амулет, Телци, е с формата на бик, стига обаче, да не е изработен от слонова кост. Изключително подходящо е да е направен от мед. В облеклото си избягвайте червения цвят! Днес, навлизайки в съзвездие Телец, моето послание към вас е следното: През 2013 г. семейните Телци, ще бъдат сигурната половинка във връзката. А за онези, които все още са в търсене на идеалния партньор, тази година ще се окаже щастлива и те ще намерят отговор на желанието си. Този приятен период от време ще дойде, съпътстван от голяма и приятна изненада. Вашето търпение в последните години ще бъде възнаградено по подобаващ начин. Аз ви пожелавам топлина и много щастие и споделеност. Диана Берчева Посетете страницата на Диана Берчева във Фейсбук и разгледайте нейните авторски бижута! Вижте още:


text: Изчетох мненията само по диагонал и моля да ме извините, ако повтарям някого. Кърлежите са различни видове, но в общи линии като се напият стават кръгли като грахово зърно - може да са черни, сиви, синкави, кафяви. В никакъв случай не експериментирайте да махате сами кърлеж, защото има опасност да откъснете тялото от главата и главата на кърлежа да остане под кожата. Не е голяма философия и на животни е лесно да се махат кърлежите, но не експериментирайте върху вас и децата. След като кърлежът се махне, се бие инжекция против тетанус, а кърлежът се носи в лаборатория за изследване дали е заразен - поне според мен това е задължително! Резултатите излизат за около 2 дни. Изследват се за няколко заболявания. Доколкото знам, най-опасните са Лаймската болест, Марсилска треска, Кърлежов енцефалит... Миналата година, съвсем случайно открихме забит кърлеж в главата на Мони. Беше абсолютен късмет, че го открихме, защото беше в косата. Отидохме да подстрижем Мони и кърлежът лъсна. Настана голяма паника и то не само заради това, че кърлежът беше доста голям, а и защото все пак беше на главата. От поликлиниката ни изпратиха в ИСУЛ, а оттам - в Пирогов. Голяма олелия. Пропуснахме инжекцията против тетанус, защото точно преди 3 дни на Мони му бяха били ДТК-то. Кърлежът ни го опаковаха и го занесох за изследване в института по паразитология. Хората, работещи там ми обясниха, че това е много важно. От една страна така може да се разбере дали кърлежът носи някаква зараза и да се вземат възможно най-бързи мерки, второ - вижда се дали кърлежът е изваден цял или е откъснат и трето - записват в кой район е станал инцидента и пращат екипи да пръскат против кърлежи, за да няма и други пострадали. Дано не ви стряскам: "По света са описани около 850 вида кърлежи. У нас те са много по-малко, но са преносители на едни от най-опасните болести - марсилска болест, кримска хеморагична треска, кърлежов тиф, бруцелоза по хората и животните, различни видове спорози и др. Съществува голямо разнообразие във формата, големината и окраската на кърлежите. Едни са с очи, други - без, някои са черни, кафяви, други - сребристи или шарени. Някои от тях живеят и се хранят само при един гостоприемник, а други го сменят многократно. В България са описани шест рода кърлежи с около 30 вида. В зависимост от вида зрелият и гладен мъжки кърлеж е с размери 2,5 на 1,5 мм, а след като се наяде, достига до 12х7,5 мм. Наядената женска е още по-голяма. При кучешкия кърлеж размерите на добре нахранената женска достигат до 2х3 см, а теглото й се увеличава до сто пъти. Ясно е, че гладният кърлеж - малко по-голям от маково семе, е най-опасен. Кърлежите са много издръжливи - не ги притесняват нито атмосферните условия, нито глада. Изпадат в летаргия, ако се застуди, но при най-малкото вдигане на температурата се събуждат жизнени и гладни. Жизненият цикъл на някои е 20-25 години, но могат да гладуват повече от 10 години. Картината става още по-ужасяваща, като се има предвид скоростта, с която се размножават кърлежите. Зрялата женска може да снесе от 3000 до 6000 яйца. Ако тя е и заразоносител, това автоматично се отнася и за потомството й. От яйцата се излюпват ларви, които с невероятно настървение започват да търсят гостоприемник. Ларвите са почти невидими с невъоръжено око, но все пак невинаги са болни и опасни."


text: Ако имате близък болен епилептик, трябва много да се грижите за неговата безопасност. Лекарствата се пият поне 2 години след последния припадък. Епилепсията е хронично психично заболяване, което се придружава от редовни пристъпи. Някои видове епилепсия в много по-голяма степен, отколкото другите, са свързани с наследствеността. Заболяването може да бъде предизвикано от травма, от инфекция (менингит или енцефалит), от недостиг на кислород при инсулт или от аневризми или тумор в мозъка. Често причината за епилепсия изобщо не може да се установи. Различават се обширни или конвулсивни генерализирани и малки епилептични припадъци. Обикновено припадъкът се предшества от гадене, от чувство на страх или – обратното, от възторг. При големите припадъци се наблюдават конвулсивни движения на ръцете и на краката, като пациентите губят съзнание. При малък припадък се получават конвулсии на отделни мускули. Болният обаче остава на крака. Малкият припадък не е продължителен. В същото време големият може да продължи няколко минути. Епилептичните припадъци се предшестват от някои предвестници, така наричаната аура. Този период продължава от 2-3 до 20 30 минути. Проявите на аурата са многообразни: световъртеж, тръпки, температура, пълзене на «мравки» по тялото, учестено сърцебиене, слухови и зрителни халюцинации. Понякога през това време болният прави еднообразни автоматични движения – тъпче на едно място, почесва се, прехвърля различни вещи, примлясква с устни, върти се около себе си. Всеки болен има своя, характерна само за него, устойчива аура. Именно по нея заобикалящите го могат да определят момента на приближаващата опасност. Много е важно редом с болния да има хора, които могат да предотвратят всякакви травми по време на пристъпа. Близките роднини трябва задължително да се погрижат за безопасността му особено ако той получава големи припадъци. Малкият припадък минава в много по-лека форма. По време на припадъка болният епилептик дори може да продължи да седи или да стои, дори да върви. Съзнанието му обаче се изключва за няколко секунди. Заобикалящите забелязват това по застиналото изражение на лицето му, избледняване на кожата, загубване нишката на разговора, понякога с изпускане на предмети, които държи. По време на големи припадъци страдащият трябва да се поддържа, да се предпазва от силни удари, да се сложи нещо меко под главата му. Добре би било между зъбите да се постави нещо твърдо (например лъжичка, завита в салфетка или носна кърпа), за да не прехапе езика си. Този предмет трябва да бъде достатъчно голям, за да не може болният епилептик да го глътне. Често след пристъпа настъпва дълбок сън. Не будете болния, той трябва да се събуди сам. В някои случаи епилепсията се лекува, като се отстрани предизвикващата я причина, например като се премахне туморът от главния мозък. Ако причината за епилепсията не е установена, болестта се контролира с лекарства, които се приемат редовно, или при появата на признаци за приближаващ пристъп. След като болният избягва признаците в продължение на по-продължителен период (да кажем 2 години), лекарят може да намали дозата на лекарствата и в края на краищата да ги спре напълно.ВАЖНО: Ако публикацията Как да предотвратим пристъпите на епилепсия ви е допаднала или има какво да добавите или попитате, молим, коментирайте я най-долу на страницата!


text: GPS за проследяване в реално време на МПС Колеги, извинете ме ако въпроса ми е тъпанарски, ама аз нямам инфо, а и търсачката не ми даде отговор. Интересуват ме GPS система състояща се от GPS приемник монтиран в МПС, който чрез мобилна мрежа със съобщения информира софтуер в офиса и диспечера "вижда" на детайлна карта на района къде е това МПС, колко време стои там, скорост на движение и т.н.т. Знам, че такива системи съществуват, но ме интересува какви са точно, колко струва първоначалната инвестиция и в последствие на месец колко се плаща за брой проследяван автомобил и коя система е най добра, като се отнася за десетина броя автомобили. Човешко е да се греши... Но това че грешиш, още не означава, че си станал ЧОВЕК! "Когато някой не може да направи нещо, поради недостатък на сили, той вини за това случая."


text: Още една билка която си заслужава да си припомним е Невенът.Изполозваемата част от невенът са неговите цветове,в чийто химичен състав влиза етерично масло,много каротноиди,смоли,слуз,плодови киселини,алкалоиди и други .Невенът намира широко приложение при лечение както при заболявания на нервната и сърдечно-съдовата система.Това се дължи на лечебното му действие ,което е изключително широкообхватно.Невенът действа нервоуспокоително,противовъзпалително и противомикробно.Той понижава кръвното налягане и засилва работата на сърцето.Невенът подпомага зарастването на рани от всякакъв произход,и то по начин по който нито едно друго лекарсво може на постигне този ефект.(Мехлемът от невен е широко използвано средство в народната медицина за лечение на рани,белези,кожни проблеми,възпаление на вените и хемороиди.) Невенът освен другите си действия има и способността да лекува различни видове и възпаления,включително и стомашни и дуоденални язви,гастрит и възпаление на венците. В народната ни медицина Невенът се употребява за лекуване на главоболие ,изменение в периода на климактериума,болести на далака,стрептококови и стафилококови инфекций и други. Цветовете на Невена се прилагат под формата на запарка,отвара,тинктура,мехлеми и маслен извлек.Те участват и в състава на много чаени смеси. Запарка: 2 с. л. наситнени сухи цветове се заливат с 400 мл. вряла вода и се оставят да преседят в продължение на 2 часа.Получената запарка се прецежда и от нея се пият по 100 мл. 3 пъти на ден преди хранене при колит ,гастрит,интерит,при кашлица ,простуда и световъртеж. Тинктурата от невен се приготвя като: 100 мл. спирт се поставят 250 гр. наситнени листа от невен и се оставя да преседи 14 дни в плътно затворен съд на тъмно.Прецежда се и от нея се вземат по 30 капки 3 пъти дневно при възпаление на стомаха,гастрит,колит,пясък и камъни в бъбреците,кашлица и други. Тинкрурата може да се употребява и външно при ошипяване,изгаряне,измръзване,екземи и други .За целта 10 мл. от нея се разтварят в 90 мл. вода . Мехлемът от цвят на Невен действа много ефикасно при гноини рани (предвърително промити с тинктура),язви ,варикозни разширения на вените.Той се приготвя като: се разбърква 10 г. сух наситнен цвят от невен със 100 мл. зехтин и се оставя на слънце в продължение на 20 дни след което се прицежда . Свеж ,нарязан на ситно цвят от невен,се притиска към мазоли и брадавици .


text: ОТГЛЕДАЙТЕ АВОКАДО В САКСИЯ Текст: Теодора ДЖАМБАЗОВА Трудно е да се устои на желанието да засеете тази гигантска семка, която сте извадили от сърцевината на авокадото, след като сте се насладили на вкуса му. Ако искате сами да отгледате този екзотичен плод, тогава ще са ви необходими само няколко неща: едно добре узряло авокадо (ще го познаете по наличието на черни точици по тъмнозелената повърхност на плода и леко омекналата месеста част), средно голяма саксия, почвен субстрат и много търпение. За да покълне семката, тя трябва да бъде засята веднага, след като се извади от плода. Необходим ви е универсален почвен субстрат, който можете да откриете във всеки специализиран магазин. Любителите на стайни растения са разработили един ексцентричен метод за покълване на семката – забодете на равно разстояние три клечки за зъби отстрани в твърдата семка. Клечките трябва да са разположени в една хоризонтална равнина спрямо изправената семка, така че като потопите семката в стъклена чашка, клечките да легнат върху ръба на чашата, ограничавайки потапянето на семката във водата само до долната й половина. Трябва да подменяте водата в чашата всяка седмица, преди да стане мръсна и без кислород. След известно време, което може да продължи от един до три месеца, семката ще се распука и ще видите появата на корена, последвана от крехко стъбълце. След появата на пъвите листа можете да засадите в саксия. Естествено, можете да засадите семката направо в саксия, но така ще пропуснете забавната част да наблюдавате растежа на корена и стъблото. Предимството на засяването в саксия е, че почвеният субстрат осигурява достатъчно кислород за развитието на семеначето и растението се чувства много по-добре. Можете да ускорите покълването в почвата, като махнете люспестата обвивка на семката и като отрежете много тънък слой от дъното и върха на семката преди засяването. Не заравяйте цялата семка, а оставете връхната 1/3 да се показва над повърхността. Независимо дали ще сложите семката във вода или почва, за да покълне, тя трябва да е правилно ориентирана – по дебелата и заоблена част на семката е основата (трябва да е насочена надолу), а по-тънката и заострена част е върхът (сочи нагоре). Отглеждането на авокадото е лесно. Поставете го на светло място и поддържайте почвеният субстрат влажен, но не подгизнал. Пулверизирайте листата с мека вода през горещите дни. Подхранвайте на всеки 2 месеца с течен тор. Авокадото ще се превърне в буен храст с едри наситето зелени листа. Подрязвайте го, за да поддържате формата му. Източник: Къща & Градина видяна: 37497


text: СЕВЕР Съюзени, Eдинодействащи Врачани за Европейско Развитие Редакцията на вестник "Зов за истина" открива постоянно действаща кръгла маса. В нея могат да участват всички граждани, които имат конкретни предложения и идеи за развитието на Враца и Врачанския край: икономика, осигуряване поминък на населението, приоритетно развитие в конкретни области (пр. туризъм, земеделие, химическа промишленост, лека промишленост, селски туризъм...), оползотворяване на европейските структурни фондове, развитие на здравеопазването, образованието, културата, спорта. Ще бъде публикувано всяко предложение и всяка идея за придаване приветлив вид на населеното място, за подобряване на архитектурата, озеленяването, грижата за междублоковите и дворни пространства, зелените площи, спортните площадки. Кръглата маса ще обсъжда още грижат ли се съответните управленски структури, политическите ръководства, народните избраници (депутати, общински съветници, кметове) за хармоничното развитие на Враца, Врачанската община и Врачанска област. Печелят ли или губят позиции Враца и врачани в сравнение с развитието в другите градове и области в страната. Разбира се - главното, както и в живота, ще бъде подготовката и възпитанието, духовното изграждане и реализацията на младите българи. И не само на младите. Всеки може да участва в кръглата маса. Пишете ни на адрес: Враца- 3000 Ул."Петропавловска" No43 в."Зов за истина" - За Кръгла маса E-mail: firstname.lastname@example.org ВРЕМЕ Е ДА ВЗЕМЕМ ЖИВОТА СИ В СВОИ РЪЦЕ Здравейте, Поздравявам ви за Кръгла маса "Север". Щеше ми се да ви пиша още в началото, но пък исках мислите, които ще споделя да не са прибързани. Членството в Европейския съюз дава възможности - легални, позволени, одобрени - за рязко вдигане жизненото равнище! Необходими са нови икономически познания, схеми, нови подходи, за да се оползотвори това членство. Милионите евро членски внос, които късат сънародниците от залъка си, трябва да се върнат като повишени заплати и стандарт на живот в една модерна, социална и правова, държава. За успех в Европейският съюз, т.е. в Клубът на богатите, са необходими нови лица, нови професионалисти, експерти, учени. Трябва да се разделим, дори да е болезнено, със сегашния елит, със сегашните лица, в повечето случаи импровизатори и търгаши с частни интереси. Необходими са нови хора, които да извършат рязка промяна. Имаме достатъчно кадри, въпросът е да ги изведем от сянката, в която са, да им дадем поле за действие. Ние пък, като общество, да въведем контрол върху дейността на държавните мъже. И тогава естествено ще се доближим до страните, на които днес завиждаме. Есента са местните избори. Вие във Враца знаете кои са стойностните хора. Изберете тях, а не партнийните натегачи. Изберете хората, които имат висок професионализъм и висок морал, за да тръгне живота в друго русло, и градът ни да стане не само водещ в Северозападна България, но и притегателен за всички, които животът в прехода запрати в чужбина. П. НИКОЛОВА Мадрид Драга редакция, В необичайно горещите юнски дни мнозина врачани потърсиха спасение по поречието на Лева. Най-многолюдно е край прохода Вратцата, по-нагоре - при изворчето и край открития басейн под Згориград. На най-посещаваните места е израсла висока трева, коприва, бурени. Не е ли редно някой да окоси? А не съм сигурен дали е третирано и срещу кърлежи. Петко ГЕОРГИЕВ Вероятно с наближаването на най-врачанския празник - 2 юни - ми хрумна да определя кои са за мен символите на родния ми град. Започвам с Вратцата. Не само заради величествените каменни двери, не само заради реката и езерото, не само заради любимото място за тренировки и състезания на катерачите, но и заради това, че тук - сред тези естествени защитни скални стени, се е зародила древната Вратица. ...още Враца има два парка - парк "Хижата" и Парка пред стадиона. Парк "Хижата", след възстановяването на Туристическата хижа и откриването на кафето в нея, е много по-посещаван от преди. Изкачването по стълбите или по алеите, свежият въздух, боровата гора са все неща, които действат освежително на млади и на стари. Това е и едно от прелестните места на Враца, от тук градът се вижда "като на длан". Все по-рядко, обаче, се срещат хора из Парка пред стадиона. Най-често тук идват, сутрин и привечер стопаните на кучета с любимците си. В другото време по-често ще срещнете братята роми - едни горят кабели на две-три, уж скрити, места, за да предадат после медните жици в близкия пункт, други берат охлюви, липов цвят... "Скритите места" са ясни за всички, почернели от огъня и дима, сигурен съм, че ги виждат служителите на "Спортни имоти", които се грижат за парка, рядко минаващи служители на общината, на БКС, на МВР. И никому ли не прави впечатление съсипването на градския парк?! ...още От "битката" за местните избори през 2003 г., когато председателят на врачанската организация на БСП и трима членове на бюрото "играха" срещу кандидатурата на БСП, подир мъчително отлаганата и проведена близо половин година след решението на централното ръководство Извънредна конференция (2004 г.) тръгна бавното и сигурно отслабване на врачанската общинска организация. Председателят Димитър Гъндев, обграден от група с посредствени възможности, къде брутално и използвайки лостовете на местната власт, къде "деликатно", а и с помощта на определени представители на центъра (Овчаров, Божинов) "тихо и полека" отстраниха от дейността на организацията многобройна част от подготвени и уважавани в своите области специалисти. ...още Много коментари се чуха сред левите сили след избора за евродепутати. И във всички тях има частица истина. Нашият читател трябва да е информиран, че не Азис и не някакъв скандал между двама по върховете се е отразил неблагоприятно на евровота. Това може да се отнася за малки групи, но не за всички избиратели. Ще се опитам да посоча някои от причините: На първо място - Платформа европейски социалисти, колкото и да бе логично замислена, не ориентираше левия избирател. ...още ПРЕДЛОЖЕНИЯ Из пощата на: email@example.com АЛЕИ ЗА ВЕЛОСИПЕДИСТИ Предлагаме Общински съвет - Враца да приеме необходимите решения и да задължи кметската администрация да изготви проект за създаване на ленти за движение на велосипедисти. Карането на велосипеди в града ще способства за подобряване на здравето на гражданите, ще намали автомобилния трафик, а от там и замърсяването на града. На първо време ще е нужно да се проектират и изградят велосипедни ленти по главните артерии, а именно: -От площад "Христо Ботев" - по бул. "Втори юни" до "Химко" , -От светофарите на разклона за Медковец - до училище "Петър Берон" и до централна част на кв. "Младост". - От пл. "Хр. Ботев" - по ул."Хр. Ботев" - до ж.к. "Дъбника" и до кв. Бистрец. - От ж.п. гара Враца - по ул. "Мир"- Областна администрация, ул."Иванка Ботева" -От Областна администрация по бул. "Демокрация" - до стадион "Христо Ботев" - От пл."Руски" по Крайречен булевард - Вратцата Кметската администрация да предвиди велопътеки при преустройството и ремонта на улиците. Предлагаме да се създадат паркинги за велосипеди в близост до училищата, супермаркетите, ж.п. гарата, автогарата, стадиона, Хижата, Вратцата, в централната градска част и т.н. Редно е КАТ да предприеме мерки за по-голямо уважение на шофьорите на моторни превозни средства към велосипедистите. Петър Петров, Илиана Николаева *** На мен лично ми е много болно, когато на срещи и форуми, на заседания с колеги от системата на ТПП, или с други колеги, ехидно се подхвърля "Е, какво става там, в Северозападна България?" Аз мисля, че това дълго няма да продължи - тук живеят инициативни и работни хора, хора с много по-твърд характер от тези в другите части Илиана Филипова Илиана ФИЛИПОВА, изпълнителен директор на Търговско- промишлената палата - Враца пред в. "Зов за истина" Визитна картичка: Илиана Филипова е родена в гр. Враца. Завършва гимназия с преподаване на френски език в родния град и ВИИ "К.Маркс",(днешният УНСС -София), магистър по икономика, с многобройни квалификации. 15 години работи в Търговско промишлената палата. Омъжена, има един, както сама го определя - прекрасен, син. Номинирана от "ГЕРБ" за кандидат-евродепутат. В първите години на прехода, когато започва възраждането на пазарното стопанство, няколко млади предприемчиви врачани създават Търговската палата - Враца. Те са осъзнали необходимостта от структура, която да ги представлява, да защитава интересите им, да подпомага бизнеса на местно ниво, да защитава интересите му. Двадесет държавни, общински и колективни фирми на 17 май 1991 г. поставят началото на Търговско промишлената палата - Враца. Първият реален служител, който обслужва фирмите, е Илияна Филипова, днешният изпълнителен директор на Палатата. - Госпожо Филипова, поканихме Ви да участвате в Кръгла маса "СЕВЕР" на в. "Зов за истина" убедени, че имате конкретни предложения и идеи за развитието на Враца и Врачанския край. Но преди това - разкажете за работата си в Търговско промишлената палата. - В палатата съм от първите й дни. Беше предизвикателство да се работи там, защото в началото на 90-те Интернет все още нямаше у нас, комуникацията беше тромава, палатската система беше единственият източник на информация, контакти и връзки за извършване на сериозен бизнес. .......още За всички врачани е ясно, че едно от главните направления за бъдещото ни развитие трябва да е туристическото. Огромни са възможностите в това отношение. Ние имаме прекрасен Балкан, богато историческо и културно наследство, за което много градове могат да ни завиждат. Враца очарова всички свои гости - Балкана започва от градския площад. В близост до града е прохода Вратцата, с десетките обработени катерачески маршрути, пещерата Леденика, обработените туристически пътеки в Природен парк "Врачански Балкан", ски пистата на Пършевица, лобното място на Христо Ботев - "Йолковица", паметника на големия син на България на връх "Околчица", Милин камък... Всичко това е и чудесна даденост за развитие на туристически бизнес. Като говорим за развитието на туризма, може би трябва да започнем отзад напред, от най-скорошното събитие. В миналия петък се проведе 48-мия конгрес на Българския туристически съюз. Участвах като делегат, оторизиран от проведената на 21 март на връх "Ком" конференция на Туристическо дружество "Веслец" с правата да представлявам дружеството на Конгреса. Бях избран за член на Централния съвет на БТС и с това, естествено, се увеличи възможността за по-близка връзка на Дружеството с Централния съвет. От друга страна е признание за многогодишната дейност на дружеството в развитието на туризма във Врачанско. На Конгреса бе отбелязано, че повече от 30 години управлението, организацията и цялостното провеждане на Националния поход "Козлодуй - Околчица" се възлага и се извършва от ТД "Веслец". През последните 3 години развитието на ТД "Веслец" върви по възходяща линия. Беше спрян застоя, породен от различни причини в последните дванайсет - тринайсет години. Намерени бяха нови опорни точки за развитие на Туристическото дружество. Мобилизирани бяха усилията в няколко направления. На първо място - съживяването на похода "Козлодуй - Околчица", който в посочените години съществуваше почти символично (по стъпките на Ботевата чета вървяха около 200 - 300 човека). С помощта на различни органи, организации и личности, успяхме да осигурим по-голямо внимание и по сериозни финанси, в резултат на което постепенно се увеличаваха участниците в похода от цялата страна, за да стигнат в 60-тия Национален туристически поход миналата година до 1080 човека. Ще посоча особената роля на Областната администрация и лично на областния управител за поддържането на трасето и за програмите в селищата, през които минават походниците... Походът почти възвърна, по участие на българските туристи, по начин на организация и въздействие, предишния си блясък, ако може така да се каже. На второ място поставям стремежът ни да осигурим и изясним материалната база. Огромни усилия бяха положени за изясняване на собствеността върху недвижимото имущество. Сега то е в известност, в наличност, независимо от това как е актувано и как се води, но е ясно къде е, какво и що е... ....още Треска е обхванала врачанските общинари след публикацията на материала "Качеството и темпа на промените зависят от нас" в рубриката "Север" на в. "Зов за истина". Неин автор е председателят на Постоянната комисия по Евроинтеграция и инвестиционна политика към Общински съвет - Враца г-н Кирил Петков. ....още ПРЕДЛОЖЕНИЯ: В електронното издание на "Зов за истина" се получиха предложения, с които бързаме да запознаем нашите читатели: ВСЕНАРОДНОТО ПОКЛОНЕНИЕ НА 2 ЮНИ ДА Е НАИСТИНА ВСЕНАРОДНО Скъпи приятели, Пишете честно и остро, вадете очите на политиците, проглушвайте ушите им, но направете така, че да се чуе неодобрението ни около уж Всенародното второюнско честване. В годините на промяната се промени отношението към този ден. Вече студентите не идват на "Околчица", където звучеше тяхната студентска клетва. Не идват от военните поделения, които носят името на "Христо Ботев". Не идва Българска телевизия, поради което Всенародното поклонение се превърна в поклонение на врачани пред подвига на Христо Ботев, неговата чета и падналите за свободата на Отечеството. Държавници, политици, народни избраници се изсипват на 1 юни - за Тържествената заря, тук ги хващат обективите на телевизионните камери. На "всенародното" тържество на 2 юни ги няма. Тържеството се предава във Враца от частна телевизия, а държавната (и обичаща да я наричаме обществена ) телевизия я няма. Но до колко е държавна и обществена, щом не отразява подвига на втория от великите българи! Иначе, за родните политически бездария, за мутри и мафиоти телевизионно време колкото щеш. Настоявайте това да се промени. Вие можете да кажете къде искате да отидат парите от вашите данъци. Б. ГЕОРГИЕВ, 36 годишен Париж P. S. Горещо подкрепям идеята Националният поход "По стъпките на Ботевата чета Козлодуй - Околчица" да стане международен. Сега няма да успеем, но догодина ще се организираме за участие с група приятели от Франция. Б.Г. Проектът "Врачанският Балкан - впусни се в приключението", изпълняван от Търговско-промишлената палата Враца, е към своя край. Той беше поредната инициатива на Палатата, насочена към подпомагане развитието на туризма в региона, и преди всичко на неговите алтернативни форми. ....още КАЧЕСТВОТО И ТЕМПА НА ПРОМЕНИТЕ ЗАВИСЯТ ОТ НАС • Дефицит на управленски знания и воля за реализация • Изоставаме спрямо сродни градове като Плевен, Русе, Габрово Кирил ПЕТКОВ, председател на Постоянната комисия по Евроинтеграция и инвестиционнна политика към Общински съвет -Враца пред в. "Зов за истина" В последните 3-4 години се очертава устойчива тенденция на положителни промени, както на национално, така и на регионално (Област Враца) и общинско равнище. Приоритетно те са в областта на техническата инфраструктура и секторите от икономиката: услуги (търговски, банкови, телекомуникационни и информационни, строително-ремонтни), лека промишленост (хранително-вкусова, шивашка), производство на строителни материали, туризъм, черна и цветна металургия. За община Враца и региона тенденцията е подобна, с изключение на металургията и туризма. Очевидни и целесъобразни са реализираните в Общината капиталови разходи за 7 100 хил. лв. в периода 2004 - 2006 г. и са планирани такива с Бюджет ’2007 за 6 365 хил. лв. Основният дял от тях са насочени в образованието (~23%), здравеопазването (~ 10 %) и благоустройство и комунално строителство (~ 35%). Чрез основен ремонт на сградния фонд и частично обновление на материално-техническата база в детските, учебните и болничните заведения се решиха трупани дълги години проблеми. Чрез привличане на външни инвестиции са усвоени над 7 млн. лв. в т.ч. за изграждане на шивашко предприятие на италианската фирма РБО, хипермаркети на търговските вериги Технополис, Била, Кауфланд, Техномаркет. В същото време повече или по-малко изоставаме в своето икономическо развитие спрямо редица подобни областни градове (напр. Плевен, Русе, Габрово), където в последните години са реализирани значими инвестиции в реалната икономика, създадени са устойчив капацитет и конкурентна икономическа среда за привличане на финансови ресурси за нови проекти. ........още ДА ВЪРНЕМ НАЦИОНАЛНОТО И МЕЖДУНАРОДНО ЗНАЧЕНИЕ НА БОТЕВИТЕ ДНИ П р е д л о ж е н и е Гениалният поет и революционер Христо Ботев е нашата европейска и световна Мярка, нашето лице пред света. Ученик на Херцен и Чернишевски, Христо Ботев се родее с Гарибалди, Пизакане, Кошут, Бакунин. Познавал добре духовните водачи на Европа, наблюдавал внимателно обществения живот във Франция, Испания, Италия, Англия, Сърбия, Хърватска, Босна и Херцеговина, Унгария, Полша, Румъния... Писал: "който умре за свободата, той не умира само за своето отечество, а за всичкия свят". Проповядвал: "Само разумният братски съюз между народите е в състояние да унищожи теглилата, сиромашията и паразитите на човешкия род, и само този съюз е в състояние да въдвори истинска свобода, братство, равенство и щастие на земното кълбо". Той рано отбелязва, че ние имаме особен принос към европейските народи, че "сме внесли някога си нещо в историята на общочовеческия напредък", че делото на братята Кирил и Методий "турна начало на оная знаменита в старо време славянска култура, която сближава и въодушевлява с взаимни симпатии почти сичките славянски племена". Начело на чета от 200 момчета, той преминава Дунава в пролетта на 1876 г., решен да подкрепи поробените братя и готов да отдаде живота си за свободата на България. 120 километровия път, от Козлодуй до връх "Околчица" във Врачанския Балкан, се превърна в неповторим и свещен паметник. Повече от век поколения българи, млади и стари, мъже и жени се включват в Националния поход по пътя на Ботевата чета. Но името на Христо Ботев е известно далеч зад пределите на България. Неговото творчество е преведено на почти всички европейски езици, в Русия, Украйна, а още в азиатските и в арабските държави, в Латинска Америка. Носители на учредената Международна Ботевска награда са такива известни световни писатели като: Алексей Сурков - Русия, Ахмад Сюлейман ал Ахмад - Сирия, Гюнтер Валраф - Германия, Дмитро Павличко - Украйна, Ласло Наги - Унгария, Марио Бенедети - Уругвай, Мирослав Кърлежа - Хърватска, Николас Гилен - Куба, Нил Гилевич - Белорусия, Пиер Сегерс - Франция, Расул Гамзатов - Русия Надин Гордимър - ЮАР, Бранко Цървенкоски - Македония, Евгений Евтушенко - Русия. Предлагаме да започнем подготовка и да събираме ресурс, финансов и интелектуален, за превръщане на Националният туристически поход "По стъпките на Ботевата чета" в международен. "Човешкото съзнание е като раницата на пътешественика - то може да побере определено количество мисли и грижи. Помислете си какво вземате в раницата за дългия път през времето. Вещи или чувства?" Антон Дончев Българската държава се намира върху континента Европа от 1 325 години /по официални изчисления/. Това е ярко географско, военно-историческо, културно и духовно присъствие. Но сега ще бъде приета в Европейския съюз като пълноправен член. Това изречение озадачава... На пръв поглед е парадоксално - защо трябва да доказва принадлежността си към Европа, след като мястото и ролята й са ясни и документирани. В същото време отношенията между България и Европа са толкова сложни. Оставайки дипломацията на дипломатите, аз искам да поразсъждавам за съдбата на обикновения човек, който подгонен от мислите и грижите си, стяга раницата и /най-често с взети назаем пари/ потегля за чужбина. ...........................още Реклама ИНТЕРВЮ СЕВЕР НОВИ КНИГИ "КОНТАКТ-92" ХОРОСКОП ВИДЕО ПИСМА ДО "ЗОВ ЗА ИСТИНА" РЕКЛАМА ТЕМИ Марин БОТУНСКИ


text: Приготвяне на Яйчен крем Сложете прясното мляко да кипне заедно със захарта и остърганата шушулка ванилия. Отделно разбийте яйцата с 100 мл прясно мляко и нишестето и при непрекъснато бъркане добавете към горещото мляко. Бъркайте непрекъснато, докато кремът се сгъсти. Така приготвения яйчен крем разсипете в изплакнати със студена вода купички. Поднесете яйчния крем обърнат в чиния и гарниран с домашно сладко.


text: Преса за пелети и брикети от тази категория Импулсната пелет преса се състои от: барабан-матрица, ролка, тяло, шнещ дозиращ, шнек пълнещ, СИГ - силов импулсен генератор, електродвигатели, и шкаф за управление. При работа на пелет пресата материала постъпва последователно в дозиращия шнек, пълнещия шнек и барабана-матрица, където се пресова от ролката през отворите на барабана-матрица. Силовият импулсен генератор задвижва барабана-матрица нагоре - надолу, като създава силови импулси с необходимата за пресоване сила и ход и честота на импулсите, гарантиращи производителноста на пелет - пресата. Въртеливото движение на барабана-матрица осигурява подвеждането на материала между ролката и барабана и се осъществява от мотор-редукторна група. Материалът се пресова от ролката през отворите на барабана при невъртящ се барабан, при ход на силовия импулсен генератор /СИГ/ нагоре, без триене между ролката и барабана, т.е.чрез пряко пресоване, при което се намалява износването им около 10 пъти, и се намалява разхода на електроенергия с около 30%. Лагерите на ролката са голямогабаритни и се намират извън барабана, като е избегнато конзолното закрепване на ролката. Практически тези лагери не се износват /не са консуматив/. Към пелет пресата се подава материал с влажност от 10-14% и едрина от 1-3 мм. Производителността им може да бъде от 300 до 3000 кг/час. Импулсните пелет преси са концептуално нова технология, при която се избягват недостатъците на съществуващите пелет-преси: интензивно износване на барабана-матрица, пресоващата ролка и лагерите на ролката, както и повишения разход на електроенергия. Тези предимства се основават на изпомпването на патентования от нас Силов импулсен генератор, който може да произвежда силови импулси с големи сили, големи амплитуди и високи честоти. Цените на импулсните преси са съпоставими с внасяните от чужбина пелет-преси, но поради по-ниските експлоатационни разходи са по-ефективни. Да поръчате сега Преса за пелети и брикети Да поръчате сега Или да се свържете с продавача


text: От инфаркт почина бургаският музикант Пламен Ставрев (видео)16.12.2011 11:20; 24 часа онлайн; 15894; 13; Кметът на общината Димитър Николов е изпратил своите съболезнования до семейството, близките и приятелите на Ставрев, съобщиха от общината. Причина за смъртта му е инфаркт. Последната песен, която той изпя, е химнът „Към теб се завръщам". Виж видео в галерията Поклонението е утре от 14:00 часа в Траурен парк - Бургас. Пламен Ставрев е роден в Бургас. Завършил е английска филология в СУ "Св. Климент Охридски". Работил е и като преводач, но популярен става като китарист, изпълнител и автор на песни. От рока и попа на 60-те и 70-те, назад до първичния блус на 30-те и 40-те години и оттам към традиционния и авангарден джаз на втората половина на ХХ век, той извървява истинския път на музикант гурбетчия. В по-зрели години започва да пише и авторски песни и е известен и обичан български бард. Един от организаторите на бургаския Блус фестивал. Има три албума - "Негър в Алабама" (1993), "Спомен за любов" (2004) и "Сиамски близнак" (2005). Носител е на първа награда и наградата на публиката на "Бургас и морето" през 2001 г. с песената на Гриша Трифонов и Иван Вълев "Лятото". Пламен Ставрев бе един от продуцентите и организаторите на Бургаския блус фест.


text: Алое Вера - рецепта при РАК - 3 части червено сухо вино - задължително домашно и без захар! Прибавя се към алоето, разбърква се добре, слага се в хладилник на тъмно и престоява 24 часа. Прецежда се през марля и се прибавят: - 2 части мед Разбърква се докато се получи еднородна смес и престоява на тъмно в хладилник до 48 часа. Пресипва се в тъмно стъклено шише и се пие 3 пъти на ден. Първите 5 дни се пие по 1 чаена лъжичка по 3 пъти дневно преди хранене. Следващите дни се пие по 1 супена лъжица 3 пъти дневно преди хранене от 1 до 3 месеца. След това се почива толкова време, колкото е пито. Процедурата може да се повтаря след почивката. Бойка Пиркова Oще народни рецепти за Рак на млечната жлеза Всичко за Вашето здраве Каталог - Аптеки Каталог - Лекари


text: При посещение в Национален Парк Читиуан, в Royal Park Hotel ще се почувствате като у дома си, защото предлага квалитетно настаняване и отлично обслужване. Оттук гостите имат лесен достъп до всичко, което този оживен град може да предложи. С удобното си местоположение хотелът предлага лесен достъп до всички градски забележителности, които задължително трябва да се видят. Предлагайки висококачествени услуги и широка гама от удобства, Royal Park Hotel Ви осигурява възможно най-комфортния престой. За удобството и комфорта на гостите хотелът осигурява екскурзии, летищен трансфер, портиер, семейна стая, кафене. Влизайки в една от 42 уютни стаи, ще забравите за ежедневния стрес с помощта на удобства и съоръжения като безжичен интернет достъп (безплатен), бюро, кът за сядане, душ, вентилатор в някои от тях. През деня можете да се насладите на отпускащата атмосфера благодарение на градина. Royal Park Hotel е добър избор за всички посетители на Национален Парк Читиуан, защото предлага спокойствие и безпроблемен престой.


text: Whitsunday Apartments е благоприятно място за почивка и отмора след напрегнат ден, добре разположен в семейно забавление, плажове, романтика зона на град Уитсъндейс. Само на 1 Km от градския център- това стратегическото местоположение на хотела гарантира на гостите си бърз и лесен начин за достигане до интересуващите ги точки на града. Хотелът предоставя също лесен достъп до безбройните градски забележителности и атракции като Остров Хамилтън, Риболовни чартъри Renegade, Летище Great Barrier Reef. Whitsunday Apartments прави всичко възможно гостите да се почувстват удобно. Затова хотелът предоставя най-добрите услуги и удобства. Подбор на съоръжения от най-висока класа като сейф, превоз с микробус, паркинг, велосипеди под наем, екскурзии, са на разположение за Вас в хотела. 168 стаи са разположени на 13 етажа като във всяка една от тях цари неповторимото усещане за домашен уют. Модерен комфорт с удобства като кът за сядане, съоръжения за гладене, душ, телевизор с LCD/плазмен екран, сешоар са на разположение в определени стаи. Хотелските съоръжения като голф игрище (в радиус от 3 км), водни спортове (моторизирани), градина, водни спортове (немоторизирани), игрална зала са идеално място за почивка след тежък и уморителен ден. С перфектното си местоположение и несравними удобства, Whitsunday Apartments е един чудесен избор в много отношения.


text: Здравейте отново, приятели. Дойде време за избори и няма да ви изненадам много, ако кажа, че и този месец, напълно в духа на Нова България, листата ни отново е доста шарена - в нея ... leggi di più » Да обиколим света за 2 дни – фото пътешествие Здравейте, приятели. Напоследък нещо ни е скучно на мен и котката ми ..., пътешества ни се някъде, да видим нови места, да се запознаем с нови хора и котки.....за съжaление в момента няма как да го Здравейте приятели. Време е да обявим резултатите от конкурса „ Моят Великден” Очаквах повече активност, но за мое голямо съжаление, имаше само 3-ма участника. Не знам какви са причин ... leggi di più »


text: За храненето на най-малките деца и за необходимостта от информираност на родителите 21.11.2005 г., zdrave.net, Мария Кръстева Кърмата безспорно е най-подходящата храна за новороденото бебе. Тя съдържа всичко необходимо за него и до сега нейните качества са ненадминати дори и от най-добрите заместители. Предимствата й са от физиолгичен, емоционален и икономически характер. Въпреки това понякога кърменето е невъзможно по ред причини. В миналото от недохранване са умирали много деца. И всичко това, докато през 60-те год. на 19 век фармацевтът Анри Нестле не създава farine lactee - първата в света млечна смес за бебета. С новата формула, той спасява милиони деца, обречени на гладна смърт. А човечеството бележи точка в борбата с безнадеждността, в борбата с оцеляването и със смъртта... През годините заместителите за майчиното мляко се усъвършенстват все повече и повече, появяват се нови компании, които предлагат разнообразни продукти - за здрави кърмачета и за алергични към кравето мляко. Производството на млеката в нашите време се превръща в голяма и мощна индустрия с обширен и сравнително сигурен пазар, защото въпреки песимистичните демографски статистики в повечето развити страни, бебета винаги ще има навсякъде по света. Заради многото големи играчи на пазара конкуренцията е жестока. Утвърждаването и налагането на едни продукти, води до елиминирането на други, което е свързано освен всичко друго и с финансови загуби. Затова производителите на детски храни и адаптирани млека използват всички възможни средства, за да спечелят в надпреварата за клиенти. Не липсват и ударите под кръста. В "битката" за всеки един купувач губят не само компаниите, но почти винаги тя е за сметка и на потребителя. За да се сложи ред се приемат стандарти, които са общовалидни за всички, а за големите компании те са правилата на играта. В случая арбитър е СЗО, която се явява като своеобразен регулатор на пазара на детски храни и се придържа към основните приоритети за здравето на хората. Как стоят нещата в България? До преди 15-20 години у нас се предлагаше само една марка родно производство от заместителите на майчината кърма, споделят педиатрите, и то не на добро качество, а много трудно се намираха вносни качествени продукти. Достъпът до тях е бил труден за по-голяма част от населението. Днес ситуацията е коренно различна. Предлагат се адаптираните млека на най-добрите компании, чийто продукти са с гарантирано качество и в цялото има разнообразие. Достъпът до тях е свободен и всяка майка може да си ги набави от търговската мрежа. Като че ли проблемите изглаждат решени. На практика, обаче, не е така защото богатият асортимент предполага правото на избор, което се оказва нелека задача. Причината е в информацията. И докато преди години е била оскъдна, сега е в изобилие. Но това създава и възможност за нелоялна конкуренция и за манипулиране на клиентите, за които са предназначени продуктите, т.е. родителите. В следствие на това те понякога са объркани, какво да изберат най-добро за детето си. За въвеждане правила на пазара за храни, включително и за малките деца отговорността е на държавата на принципите, приети от Европейския съюз и Световната здравна организация. Педиатри, които са консултанти и са участвали в създаването на нормативната уребда са категорични, че те са възможно най-добре хармонизирани със стандартите и изискванията на СЗО. В Закона за храните са определени изискванията, чиито контрол е в ангажимента на органите на Министерството на здравеопазването. В него се определят и изискванията към информацията, която трябва да се дава на потребителите и как тя достига до тях. Но товна не отменя отговорността хората към техния избор. В гл. ІІІ на Закона са посочени "изискванията към опаковката, етикирането и рекламата на храните" - (чл. 9, ал.1-3; чл. 10, ал. 1 и 2). Чл. 26, ал. 1 от същия закон привежда стандартите в "етикирането, представянето и рекламата на храните". От поднормативните актове има цяла Наредба за изискванията за етикирането и представянето на храните, приета с ПМС No 136 от 19.07.2000 г. От нормативните документи, свързани с определянето на състава и нормите в храненето най-важна е Наребда No 23 от 19.07.2005 г. за "физиологичните норми за хранене на населението". В чл.5, ал.1 се определят "средните енергийни потребности на кърмачета, деца и юноши", а в чл. 7, ал. 2 и 3 "адекватния хранителен прием" съответно на мазнини и на въглехидрати при кърмачета на възраст от 0 до 6 месеца и от 6 до 12 месеца. Едва ли е необходимо да бъдат цитирани всички нормативни документи, които имат директно или индиректно отношение към правата и интересите на потребителите, но те са в синхрон за изискванията на Европейската комисия в контекста на приемането ни общността. Предстои за някои от тях и доусъвършеунстване. По този повод доц. д-р Мариана Маринова, педиатър от Университската педиатрична клиника и член на Българската педиатрична асоциация е категорична,че стриктно се следи за спазването им. Потърсихме нейното мнение по проблемите, свързани с предлагането на адаптирани млека и на детското хранене изобщо. Конкретният повод бяха, изнесени преди месец от представители на Глобалния алианс у нас. За храненето на децата най-важно родителите да търсят информация и да се съветват са лекарите. И това са преди всичко акушер-гинеколозите, неонатолозите, педиатрите, а сериозни са изискванията и към общопрактикуващите лекари. И тъй като правилното хранене още от крехка възраст е много важно за профилактиката на различни заболявания, между които особено място се определя на диабета. Преди седмица беше отбелязан с много инициативи Световният ден за борба с тази социалнозначима болест, която е изключителен проблем за населението на планетата. За това поканихме за коментар по темата доц. д-р Калинка Коприварова, педиатър ендокринолог и Национален консултант по детска ендокринология и диабет. По традиция сме подготвили и най-интересните материали по темата от, а мненията ви очакваме на адрес firstname.lastname@example.org. Правила на форума


text: Бокал Бокал е голяма чаша за вино. Тя се употребява най-често при християнско богослужение когато се осветява виното и се приема причастие. Първите бокали са изработвани от дърво, около III век се появяват стъклените, а от IV век нататък получават разпространение златните и сребърните, понякога инкрустирани със скъпоценни камъни. Счита се, че бокалът е направен по подобие на чашата от която Исус Христос е пил по време на тайната вечеря.


text: |Написано и казано от нас| |БСП не може да се изправи. Идва нов ляв проект| |В навечерието на Първи май, празник на труда, солидарността и единството, елитът на БСП сюрпризира своите съмишленици - раздроби се. Дискусията на пленума показа ,че основни дейци на БСП са недоволни от състоянието на партията, от работата на нейното ръководство, от нейния председател. Това беше ясно и преди - от изнесените заседания в Бургас, Благоевград и другаде, на които се въртя познатата плоча: успехите на нашето правителство бяха големи, имаме грешки, но ние бяхме и сме много добри. Като пенсионери в БСП се отдават на спомени. Но не винаги аргументите на миналото служат на настоящето и още по-малко на бъдещето, дори и когато са верни. А и в политиката е важно не само това, което се говори, но и кой го казва. Вместо да се занимава с проблемите на обществото, ръководството на партията се занимава със себе си. Решението на последния пленум е никакво - да се проведенов конгрес със старите делегати и да се обсъдят пак същите, старите въпроси. И понеже и тогава те няма да се решат, партията ще отиде към местни и президентски, а може би и парламентарни избори такава, каквато е сега - разбита команда. Питат лидера: ще може ли да води партията в тази борба? Той отговаря: винаги готов! Така ще отговаря, докато е на руля и има кой да го слуша. Но дали въпросът е в лидера и само в лидера? Защото тези, които смятат, че не го бива, и те не струват. Много от тях са окаляни от подозрения, основателни или не, в корупция. Сами си го направиха един друг. От тях мирише тежко на катранен цигарен дим, на енергийни далавери и изборни машинации. Препоръчват на Станишев да се превърне в пъдар с пушка. А не е ли по-добре да изхвърли боклука от къщата?! Затова партията рано или късно ще трябва да проведе градивна, очистителна, възраждаща изборна кампания от долу до горе, която да отдели житото от плявата. Трябва нова политика, различна от социаллиберализма. Ако иска и може, Станишев трябва да тръгне по този път и да се отърве от тези, които искат да вземат от партията, а не да й дават. Друг изход за него няма! Бизнесът и политиката са различни неща. Сега много от партийните ръководители са с душа на печалбари, без език на социалисти, но и без сърце. Затова основният въпрос на БСП е морален. Скоро ще мине първата година от управлението на ГЕРБ. Страната не може да тръгне, независимо че Борисов с кралимарковска сила я дърпа напред, а Цецка и Цецо бутат отзад. Ясно е, че това управление не е в състояние да намери изход от кризата. Първият антикризисен план се провали, вторият се обсъжда цял месец и не може да задейства. Премиерът и министрите му говорят сутрин едно, вечер друго и даже и те не знаят кое решение е последно. Всяка страна има нужда от ефикасна полиция, но нито една силна полиция не е извлякла някоя страна от икономическа криза. ГЕРБ не предлага нищо, което да задвижи икономиката и дефицитът расте. Икономическата криза скоро може да прерасне и в политическа. Дори десницата, която подкрепя парламентарно правителството, вече не приема неговите решения. Министър-председателят заплашва с предсрочни паламентарни избори, сякаш не съзнава в какъв хаос ще бъде хвърлена страната - да остане няколко месеца без парламент и редовно правителство, годно да взема ефикасни решения. И на фона на тази правителствена печал БСП тъпче на едно място, не може да си вдигне челото. Станишев отговаря на нападките на Борисов, но не предлага нищо като алтернатива на дясната политика. Защото в дълбоката си същност двете правителства се вдъхновяват от едни и същи, десни социаллиберални идеи. В това си състояние БСП няма как да бъде обединителен център на политически сили, способни да начертаят алтернатива на ГЕРБ и да сменят правителството при нови избори.Открива се простор за нов център на демократичните, патриотичните, народните и левите сили в България, който да поведе страната към изход от кризата и по пътя на европейското развитие. Първанов заяви, че ще се срещне с Борисов на избори и Стефан Данаилов потвърди перспективата за нов политически проект. Само че струва ли си да се развали къща, за да се направи колиба. Ако БСП не стъпи в близките месеци на краката си, в бъдеще ще трябва да се задоволи с второстепенна роля в лявото пространство, в което всички заедно ще търсят изход от трудното положение, в което изпадна България. Павел Писарев в.Труд 03.05.2010


text: Описание на „Жилищна сграда с офиси и подземни гаражи" Сградата е ситуирана в кв. Манастирски ливади - Запад на улица "МУР" No 39. Има съвременна , модерна и функционална архитектура, със стоманобетонна, монолитна конструкция, тухлени преградни стени и съвременни топло, шумо, звуко и хидроизолации. На партерния етаж има 5бр. офиси с отделни входове от улицата. До входа на сградата има помещение за 24-часова жива охрана за контролиран достъп. Над офисите са разположени 16бр. апартамента и 2 ателиета с красиви панорамни тераси. Архитектурата и местоположението дават възможност на всички апартаменти да са така ситуирани, че да имат красива гледка към Витоша. В сградата има елегантен електрически асансьор и луксозно завършване на общите части. Дограмата е 5-камерна PVC, вътрешни врати от MDF с eстествен фурнир и блиндирани входни врати със съвременно и надеждно заключване. Отоплението е осигурено с апартаментен газов котел във всеки имот.Електрическата инсталация е с дефектотокова защита, а водопроводната с тръби от полипропилен и топлоизолация. Във всяка стая има изводи за телефон, кабелна TV и интернет. С акт 16 от 2011г.


text: Кой е Иво Карамански? Иво Александров Карамански – Кръстника е сочен за един от най-силните подземни босове на България. Приживе той е съсобственик на застрахователното дружество „Корона инс“ и има участие в още ред фирми, занимаващи се с разнообразна дейност като застраховане, развъждане на моруна, производство на кетчуп, производство на дини, валутна търговия и други. Има богато криминално досие и неколкократно лежи в затвора по различни обвинения. Остава в историята като Кръстника на българската мафия, като псевдонимът му е измислен от криминалната репортерка Анна Заркова. Карамански има три брака, от които му се раждат три дъщери и един син – Иво. Ранни години Роден е на 29 ноември 1959 година в София. Израства като полусирак, след като през 1964 година майка му загива в автомобилна катастрофа. Учи е Средно спортно училище „Чавдар“ – София, където завършва средното си образование, а по-късно е войник в спортната школа на „Левски – Спартак“ и се състезава с кану-каяк. Печели републиканския шампионат в дисциплината, след което става Балкански шампион. Заради лошата си дисциплина е изгонен от националния отбор, за който се състезава през 1984 година. Първа и последна присъда Карамански е осъден един-единствен път през живота си за кражба на старинни предмети, валутни измами и фалшифициране на долари. Тогава получава присъда от 2 години лишаване от свобода, от които не излежава нито ден. Появяват се различни твърдения за това защо успява да избегне затвора, но основното предположение е, че сътрудничи на ДС и се радва на подкрепата на държавния апарат. През 1990 година името му се появява в международната преса като лидер на организирана престъпна група за трафик на откраднати автомобили от Чехия. Делото става известно като „Чешкото дело“. Карамански е задържан заедно с още 21 българи, а по-късно е екстрадиран в България. Въпреки, че по делото има цели 7 тома доказателствен материал, българският съд му налага мярка за неотклонение „домашен арест“ срещу гаранция от 2 000 лева. До смъртта на Кръстника през 1998 година не се стига до произнасяне на присъда, а след нея делото е прекратено. Колумбийски период Лицето Карамански изчезва за кратко в началото на 90-те години на XX век, когато според твърденията пребивава в Латинска Америка. Според оперативна информация там се свързва с наркобарона Пабло Ескобар и сътрудниците му, за да осъществяват съвместен бизнес. Жени се за колумбийка, която отказва да се върне с него в България. Вместо нея със себе си към вкъщи Иво Карамански взима местния жител Кингсли, който е негов служител до самата му смърт. Легална и нелегална дейност Карамански се занимава с разнообразна дейност. Въпреки мрачната слава, която му се носи, той е изключително образован и се радва на обкръжение от различни прослойки. Знае няколко езика и е почитател на класическата литература. Хора от обкръжението му разказват, че ако не са знаели с какво се занимава, е нямало и да предположат, че е сочен за престъпник номер 1 в България. Той притежава над 20 фирми като най-ценна му е застрахователната „Корона инс“, която остава без лиценз по време на министър Богомил Бонев. След ликвидацията на дружеството, регистрира още дружества, като се занимава буквално със всякаква дейност. Той първи открива печалбата в бизнеса със сметоизвозване и дори планира да стопансива сметището в Долни Богров, но така и не успява. Според „Най-богатите българи“, след смъртта на Карамански, наследството което оставя се равнява на най-малко 30 000 000 долара. „Добрите момчета отиват в рая, а лошите – където си искат“ Тази фраза е една от любимите на Карамански, който не пропуска повод да я изрече. Може би точно заради тази си идеология организира собствена „бригада“ през 1993 година по подобие на ВИС и СИК. Скоро след това започат и убийствата на нейни членове и разчистването на сметки. Иван Кудев е убит пред дома си в столичния квартал „Младост“ 4, а Валентин Дайков–Муто – на Витоша. И така Карамански, сам, обявява война на другите силови групировки като се говори, че зад гърба му стоят тогавашни служители на отдел „Издирване“ към СДВР. Карамански поема охраната на казино „Севастопол“, пред което по-късно се разиграва кървава драма – престрелка , в която Младен Михалев – Маджо е прострелян. В средите на Карамански започват да се носят слухове, че за главата му е обявена награда от 4 милиона лева и са наети албански килъри, за да го екзекутират. Иво Карамански обаче оживява, за да бъде задържан на 14 януари 1994 година. Следва престрелка в квартал „Бели Брези“, в която по грешка загиват полицаите Марин Чанев и Георги Георгиев–Индианеца. Като виновник е сочен той, тъй като служителите на реда са в квартала, за да укротят „неговите хора“, но вместо това техният колега Митьо Петров ги убива случайно. Тогава така и не става ясно защо точно е задържан Кръстника. Екшънът в казино „Бедни – богати“ Карамански е задържан за пореден път като заподозрян във въоръжен грабеж в казино „Бедни-богати“, извършен на 30 декември 1993 година, когато според свидетелски показания група от шестима въоръжени мъже нахлува в казиното, взима крупна сума пари, пребива когото може и бяга от местопрестъплението. По това обвинение Иво Карамански лежи в затвора 1 година, 4 месеца и 3 дни като се радва на невероятни привилегии, спрямо останалите затворници. Притежава мобилен телефон и може да излиза тайно нощем без проблем. Пребиваването му в затвора поразително прилича на това на Ал Капоне в Алкатраз, където посетителите трябвало да си записват час за свиждане, тъй като имало много желаещи. Докато е в ареста, пише открито писмо, в което обвинява „Мултигруп“, собственост на Стоил Славов и свързвано с групировката СИК в пране на пари, далавери с петрол и рекет. Успява и да се кандидатира за депутат в 25-ти район на София. В последствие кандидатурата му е отхвърлена от Централната избирателна комисия, защото 239 ЕГН-та в негова подкрепа (събрани за по-малко от ден от съпругата му – Галя) се оказват нередовни. Опитите за убийство Карамански неведнъж е ставал обект на опит за убийство. Самият той обича да казва, че има толкова врагове, че пръстите на двете му ръце няма да стигнат да ги изброи. Това твърдение се самодоказва от факта, че той е обявил война на съществуващите силови групировки – ВИС и СИК. В началото на август 1995 година в близост до любимото му сепаре в дискотека „Нептун“ избухва взривно устройство. Мълви се, че същата вечер той се намира в заведението, за да преговаря за основния пакет от акциите му. По-късно коментира пред медиите, че знае кои са атентаторите и че бомбата е била заради лични, а не заради бизнес – интереси. В офиса на „Корона инс“ в столичния квартал „Орландовци “ на 25 ноември 1995 година нахлуват няколко въоръжени лица, които пребиват служителите там. По-късно се тиражира версията, че са пратени от конкуренцията – фирма „Леон“, на която някой подхвърлил, че Карамански краде клиентите им. Убийството на Кръстника На 20 декември 1998 година Иво Карамански е поканен на рождения ден на свой приятел във вила на ул. „Горска ела“ 27 в столичния квартал „Симеоново“. Само десетина дни преди това той се запознава с мъжа, който по-късно ще изстреля двата фатални куршума в главата му – Стефан Въжарски, който и го води на рождения ден. Около 01:30 часа Карамански и рожденикът – Борис си говорят, доближили глави, тъй като музиката е прекалено силна. Въжарски минава покрай тях, отива до автомобила си, където пали и изгасва фаровете си без видима причина. После отива при двамата разговарящи и казва на Борис да се отдръпне. Объркан, рожденикът се дръпва от Кръстника и тогава Въжарски изстрелва два куршума в главата му. Без предупреждение, без конкретен повод. След като предизвиква паника сред студентите във вилата, Въжарски се отправя към паркирания отпред „Понтиак“, в който седят Лестъра и двама от бодигардовете на Карамански – Драгомир и Марин. Чука на прозореца и те отварят, тъй като не са чули изстрелите. Тогава Стефан Въжарски протяга ръка през отворения прозорец и прострелва и тримата. Странното е, че преди да стреля по когото и да е, Въжарски казва на един от студентите във вилата да извика полиция. След като ранява трима и убива един, Въжарски е задържан. Първоначално той твърди, че Кръстника го е заплашвал със същото оръжие, с което е застрелян, но по-късно полицаите установяват, че той е реалният убиец. Разследването показва, че той не е имал намерение да убива, но и до момента не е ясно защо го е направил. Признат е за виновен от съда и му е постановена присъда за непредумишлено убийство и опит за умишленото убийство на трима друши. Материалът е публикуван в секция „Криминални новини“